ASIAN บวก 5% โบรกชูเป้า 19 บ. ชี้กำไร Q2 แตะ 236 ลบ. รับบาทอ่อน – อาหารสัตว์หนุน
ASIAN บวก 5% โบรกฯแนะ “ซื้อ” ราคาเป้าหมาย 19 บ. คาดกำไรQ2 แตะ 236 ลบ. รับอานิสงส์เงินบาทอ่อนค่า ขณะที่รายได้จากธุรกิจสินค้า Premium Commodities ฟื้น และ Pet Food เติบโตต่อเนื่องจากยอดขายที่เพิ่มขึ้น
12 ก.ค. 2564

ผู้สื่อข่าวรายงานว่าวันนี้ (12 ก.ค. 2564) ราคาหุ้นบริษัท เอเชี่ยนซี คอร์ปอเรชั่น จำกัด (มหาชน) หรือ ASIAN ณ เวลา 11.49 น. อยู่ที่ระดับ 18.30 บาท เพิ่มขึ้น 0.80 บาท หรือ 4.57% โดยทำจุดสูงสุดที่ 18.40 บาท และทำจุดต่ำสุดที่ 17.50 บาท ด้วยมูลค่าการซื้อขาย 421.13 ล้านบาท

บริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์ ( 8 ก.ค. 2564) โดยมีการประเมินต่อหุ้น ASIAN ว่าบริษัทจะรายงานกำไรปกติในช่วงไตรมาส 2/2564 อยู่ที่ 236 ล้านบาท เพิ่มขึ้น 4.40% จากงวดเดียวกันของปีก่อน และเพิ่มขึ้น 20.50% จากไตรมาสก่อน โดยสาเหตุที่เพิ่มขึ้นจากในช่วงไตรมาส 2/2563 สาเหตุรายได้รวมของบริษัทฯได้รับผลกระทบจาก Covid-19 ซึ่งส่งผลต่อการส่งออกสินค้า แต่จากค่าเงินบาทที่อ่อนค่าอย่างมากเฉลี่ยอยู่ที่ 31.96 บาทต่อดอลลาร์สหรัฐ ส่งผลให้อัตรากำไรขั้นต้น (Gross Margin) ของบริษัทฯทำจุดสูงสุดที่ 18.90% ทำให้กำไรปกติยังสามารถทรงตัวในระดับสูง
ขณะที่คาดไตรมาส 2/2564 กำไรปกติเพิ่มขึ้นจากไตรมาสก่อนมาจาก 1) คาดอัตรากำไรขั้นต้น (Gross Margin) จะอยู่ที่ 17.50% จาก 16.90% ของไตรมาสก่อนหน้า ด้วยค่าเงินบาทเฉลี่ยอ่อนค่ามาอยู่ที่ 31.35 บาทต่อดอลลาร์สหรัฐ (ไตรมาส 1/2564 อยู่ที่ 30.29 บาทต่อดอลลาร์สหรัฐ) (2) รายได้จากธุรกิจ Premium Commodities และ Pet Food กลับมาเติบโตได้จากช่วง Low Season ในไตรมาส 1/2564 ขณะที่ธุรกิจ Pre Fried ยังคงเติบโตได้ดี (3) รายได้จากธุรกิจทูน่าและอาหารสัตว์น้ำทรงตัวจากไตรมาสก่อนหน้า
สำหรับแผนขยายกำลังการผลิตในปีนี้แบ่งเป็น Pre Fried (Frozen Food) 2,000 ตันต่อปี เพิ่มขึ้น 25% จะรับรู้รายได้ตั้งแต่เดือน ก.ค. 2564 เป็นต้นไป และ Pet Food 1 ไลน์การผลิต 1,300 ตันต่อปีเพิ่มขึ้น 3% จะรับรู้รายได้ตั้งแต่เดือน ก.ย.2564 เป็นต้นไป ขณะที่ในปี 2565 กำลังการผลิตของ Pet Food จะเพิ่มขึ้นอีก 3 ไลน์การผลิต คิดเป็นการเพิ่มขึ้น 4,700 ตันเพิ่มขึ้น 10%
นอกจากนี้ทางผู้บริหารยังคงเป้ารายได้แบบ Conservative เท่าเดิม ซึ่งคาดรายได้ปี 2564โต 9%, อัตรากำไรขั้นต้น(Gross margin) 14-15% ที่ 30.50 บาทต่อดอลลาร์สหรัฐ โดยผลการดำเนินงานของบริษัทฯมี Upside จากค่าเงินบาทที่อ่อนค่า และธุรกิจ Pet Food และ Pet Food ที่ดีกว่าคาดอีกทั้งบริษัทฯอยู่ระหว่างการศึกษาธุรกิจ Plant- Based Food และขยายธุรกิจไปยังประเทศจีนมากขึ้นเนื่องจากเห็นว่าธุรกิจ Pet Food ที่ประเทศจีนมีอัตราการเติบโตในระดับสูง
ส่วนด้านฝ่ายวิจัยยังคงประมาณการกำไรสุทธิปี 2564 อยู่ที่ 868 ล้านบาท เพิ่มขึ้น 6% จากงวดเดียวกันของปีก่อน และปี 2565 อยู่ที่ 933 ล้านบาท เพิ่มขึ้น 8% จากงวดเดียวกันของปีก่อน ตามลำดับ โดยมีปัจจัยสนับสนุนจาก 1) รายได้จากธุรกิจ Pre Fried และ Pet Food ที่มีแนวโน้มเติบโตขึ้นต่อเนื่อง (2) อัตรากำไรขั้นต้น (Gross Margin)ทรงตัวที่ 16% เทียบกับปี 2563 ได้รับอานิสงส์จากProduct Mix ที่ดีขึ้น (3) กำลังการผลิตที่เพิ่มขึ้นในส่วนของ Pet Food และ Pet Food
อย่างไรก็ตามยังคงแนะนำ “ซื้อ” ราคาเป้าหมายที่ 19.00 บาท อิง 2564 ค่า PER ที่ 18.50 เท่า โดยราคาเป้าหมายต้นทุนของผู้ถือหุ้นเดิม (Fully diluted)จากการจ่ายหุ้นปันผล 2:1 เข้าไปแล้ว โดยมองว่าราคาเป้าหมายยังมี Upside จากแนวโน้มผลการดำเนินงานที่อาจจะดีกว่าที่คาดสาเหตุมาจากค่าเงินบาทอ่อนค่าและธุรกิจ Pet Food และ Pre Fried ที่อาจจะโตดีกว่าคาด ขณะที่ความเสี่ยงหลักของบริษัทฯมาจากความผันผวนของอัตราแลกเปลี่ยนและธุรกิจอาหารสัตว์ที่อาจจะไม่ฟื้นตัวอย่างที่คาด